Il-Kummissjoni Ewropea llum iddeċidiet li tirreġistra Inizjattiva taċ-Ċittadini Ewropej bl-isem “Europe CARES — Edukazzjoni Inklużiva ta' Kwalità għat-Tfal b'Diżabilità”. L-għan ta' din l-inizjattiva huwa li jkun żgurat: “Id-dritt għall-edukazzjoni inklużiva tat-tfal u tal-adulti b'diżabilità fl-Unjoni Ewropea”. L-inizjattiva tgħid li filwaqt li aktar “minn 70 miljun ċittadin tal-UE għandhom diżabilità u 15-il miljun tifel u tifla għandhom ħtiġijiet edukattivi speċjali” ħafna minnhom qed iħabbtu wiċċhom ma' ostakli eċċessivi fi […] id-dritt tagħhom għal edukazzjoni inklużiva ta' kwalità”. L-organizzaturi għalhekk qed jitolbu lill-Kummissjoni biex “tabbozza liġi għal qafas komuni tal-UE għall-edukazzjoni inklużiva, li jiżgura li l-ebda tifel/tifla ma jitħallew lura f'dak li għandu x'jaqsam ma' servizzi ta' intervent bikri, edukazzjoni u tranżizzjoni lejn is-suq tax-xogħol”. Skont it-Trattati, l-UE tista' tieħu azzjoni legali biex tiġġieled id-diskriminazzjoni bbażata fuq id-diżabilità kif ukoll biex tappoġġja l-isforzi tal-Istati Membri f'dak li għandu x'jaqsam mas-sistemi tal-edukazzjoni u tat-taħriġ vokazzjonali. Il-Kummissjoni għalhekk ikkunsidrat l-inizjattiva legalment ammissibbli u ddeċidiet li tirreġistraha. F'dan l-istadju tal-proċess, il-Kummissjoni mhijiex qed tanalizza s-sustanza. Ir-reġistrazzjoni ta' din l-Inizjattiva se ssir fl-4 ta' Marzu 2019, u b'hekk jibda proċess ta' sena għall-ġbir tal-firem ta' appoġġ mill-organizzaturi tagħha. Jekk l-inizjattiva tirċievi miljun dikjarazzjoni ta' appoġġ fi żmien sena, u dawn jiġu tal-anqas minn seba' Stati Membri differenti, il-Kummissjoni tanalizzaha u tirreaġixxi fi żmien tliet xhur. Il-Kummissjoni tista' tiddeċiedi li ssegwi din it-talba jew le, u fiż-żewġ ċirkustanzi jkollha tispjega l-għala. Sfond L-Inizjattivi taċ-Ċittadini Ewropej ġew introdotti fit-Trattat ta' Lisbona u tnedew f'April 2012 bħala għodda li biha ċ-ċittadini jkunu jistgħu jistabbilixxu l-aġenda. Daħlu fis-seħħ bir-Regolament dwar l-Inizjattivi taċ-Ċittadini Ewropej, liema regolament jimplimenta d-dispożizzjonijiet tat-Trattat. Fl-2017, bħala parti mid-diskors tal-President Juncker dwar l-Istat tal-Unjoni, il-Kummissjoni Ewropea ressqet proposti għal riforma tal-Inizjattiva taċ-Ċittadini Ewropej biex din issir aktar faċli għal min jużaha. F'Diċembru 2018, il-Parlament Ewropew u l-Kunsill qablu dwar ir-riforma u r-regoli riveduti se jibdew japplikaw mill-1 ta' Jannar 2020. Ladarba tiġi rreġistrata formalment, Inizjattiva taċ-Ċittadini Ewropej tippermetti li miljun ċittadin minn mill-anqas kwart tal-Istati Membri tal-UE jistiednu lill-Kummissjoni Ewropea tipproponi att legali f'oqsma fejn il-Kummissjoni għandha s-setgħa li tagħmel dan. Il-kundizzjonijiet ta' ammissibbiltà huma li l-azzjoni proposta ma tkunx taqa' manifestament barra mill-ambitu tas-setgħat tal-Kummissjoni biex tressaq proposta għal att legali, li ma tkunx manifestament abbużiva, frivola jew vessatorja u li ma tmurx manifestament kontra l-valuri tal-Unjoni. Għal Aktar Informazzjoni It-test sħiħ tal-Inizjattiva taċ-Ċittadini Ewropej proposta (disponibbli mill-4 ta' Marzu) ECIs oħra li bħalissa qed jiġbru l-firem Is-sit web tal-ECI Ir-Regolament dwar l-ECI Is-sit web ta' Europe Cares